Yong‘in bartaraf etilgan, falokat oqibatida bir kishi jarohatlangan. Foto: Videodan kadr 9 may kuni soat 21:25 da Samarqand viloyati, Paxtachi tumani, Yangiobod mahallasida joylashgan aholiga suyultirilgan gaz quyish shoxobchasi hududida yong‘in va portlash sodir bo‘ldi. FVV xabariga ko‘ra, hodisa joyiga 5 ta yong‘in-qutqaruv ekipaji yetib borib, soat 22:30 da yong‘in qurshab olingan va soat 23:00 da bartaraf etilgan. Yong‘in oqibatida shoxobcha hududida bo‘lgan 3 ta «Isuzu» rusumli avtomashina va ulardagi sig‘imi 50 litrli suyultirilgan uglevodorod gazli ballonlar yorilib, zararlangan. Hodisa shoxobchadagi «MAN» rusumli suyultirilgan gaz tashuvchi mashinadan gazni zaxira sig‘imiga bo‘shatish jaryonida xavfsizlik texnikasi qoidalari buzilishi oqibatida yuzaga kelgani taxmin qilinmoqda. Dastlabki ma’lumotlarga ko‘ra, hodisa oqibatida bir kishi tan jarohati olgan. Hozirda vaziyat oqibatlarini bartaraf etish ishlari olib borilmoqda.